Harimau Malaya tidak akan diswastakan - Yusoff
Kelana Jaya: Tiada istilah putus hubungan atau bercerai membabitkan skuad Harimau Malaya dengan Persatuan Bolasepak Malaysia (FAM) seperti digembar-gemburkan sebelum ini.Timbalan Presiden FAM, Datuk Mohd Yusoff Mahadi berkata, skuad Harimau Malaya tidak akan diswastakan, namun diletakkan di bawah unit khas badan induk bola sepak negara itu.Beliau berkata, unit baharu itu akan bertanggungjawab memantau dan mengendalikan skuad Harimau Malaya dan Bawah 23 Tahun (B-23) termasuklah membabitkan peruntukan kewangan serta barisan kejurulatihan pasukan.Menurutnya, ketika ini ahli jawatankuasa termasuk kepimpinan tertinggi dalam unit berkenaan masih lagi dalam perbincangan dan akan diputuskan pada penghujung tahun ini."Sebenarnya, tidak timbul isu pasukan kebangsaan diswastakan. Pasukan kebangsaan akan ada satu unit khas termasuklah membabitkan skuad B-23."Unit ini akan bertanggung jawab kepada Presiden (Tan Sri Hamidin Mohd Amin) dan Exco FAM. Cuma peruntukan untuk ini akan dijaga khusus supaya kewangannya tidak digunakan kepada lain."Idea ini adalah daripada Pemangku Sultan Johor, Tunku Mahkota Ismail Sultan Ibrahim dan dibincangkan bersama Perdana Menteri, Datuk Seri Anwar Ibrahim. Idea ini datang untuk bantu dan tambah baik skuad kebangsaan," katanya ketika ditemui selepas Mesyuarat Ke-12 Jawatankuasa Eksekutif FAM bagi Penggal 2021-2025, hari ini.Sebelum ini, media melaporkan terdapat kemungkinan pasukan Harimau Malaya bakal diswastakan selepas Tunku Mahkota Ismail yang juga pemilik Kelab Bolasepak Johor Darul Ta'zim (JDT) menerusi laman sosial miliknya berkongsi sistem, peranan dan carta organisasi badan bebas.Berdasarkan dokumen itu, organisasi berkenaan akan diketuai seorang Ketua Pegawai Bolasepak (CSO) atau Pengarah Teknikal.Ia akan dibantu beberapa pegawai termasuk Pengarah Kejurulatihan, Ketua Pegawai Operasi, Ketua Jurulatih, Pengarah Strategi & Penilaian serta Ketua Sumber Manusia.Bagaimanapun, Tunku Mahkota Ismail tidak menjelaskan bentuk sebenar penswastaan sama ada organisasi itu akan bergerak bebas atau tetap berada di bawah FAM bagi menguruskan Harimau Malaya.